Preben Bang Henriksen (V), 2025-12-16:
Tak for det.
Jeg har tilladt mig at rekvirere og gennemgå originale domsudskrifter fra nogle af de seneste års voldsdomme.
Fra Retten i Nykøbing Falsters dom af 29.1.20: Offeret slået bevidstløs, hvorefter hænderne blev bundet med strips, gerningsmanden overhælder offeret med benzin og sætter ild på, 18 dage i coma, 3 måneder på hospitalet og adskillige operationer, flytning af hud, morfin hver dag, fingrene kan ikke bruges, ørerne bliver klippet af på hospitalet, da de ikke kunne reddes, natlige mareridt osv.
Fra Retten i Aalborg den 2.7. 2020: Tre voldsmænd overfalder to sagesløse på åben gade, slag med glasflaske, slag og spark på kroppen og i hovedet på liggende offer.
Strafferammen er 6 års fængsel, og straffen blev faktisk 4, 5 og 6 måneders fængsel til de pågældende.
Fra Retten i Aalborg den 16.2.24: Samlever rykkede hår ud på en kvinde, slæbte hende hen ad gulvet, slået med knytnæveslag, sparket i ansigtet, spyttet på og bidt, det var alt sammen med skader på tænder, næse og øjenbund.
Fra Retten i Hjørring den 8.5.24: Tre mænd overfalder en person i en lejlighed, tildeler ham adskillige slag på kroppen og i hovedet med en medbragt papegøjetang samt flere spark med deraf følgende behandlingskrævende skader, trussel om afklipning af finger.
Strafferammen er 6 års fængsel, og den idømte straf er 6, 6 og 4 måneders fængsel.
Strafferammen, altså den mulige straf, er 6 års fængsel, og den idømte straf er 5, 5, 5 og 4 måneders fængsel
Eksemplerne er simpelt hen udtallige, og kun taletiden begrænser mig i at fortsætte her.
Det er det samme budskab, vi får overalt, altså at retspraksis er fuldstændig ude af trit med befolkningens retsopfattelse.
Jeg har utallige gange i både kronikker, indlæg og ikke mindst her i Folketinget påpeget det enorme misforhold, der er.
Men med det forslag, som vi nu gennemgår i dag, må jeg bare sige, at der nu sker noget, og hvad er det så lige, der sker?
Der sker det, at vi hæver straffen for grov vold med 100 pct.
Vi fordobler straffen for grov vold og mishandling, for simpel vold stiger det med 50 pct., og for overfaldsvold, gruppevold, partnervold, vold mod børn i nære relationer og vold i gentagelsestilfælde stiger det også med 50 pct.
Vi skærper det ligeledes med 50 pct. for voldtægt, hvor der har været anvendt trusler, vi skærper det for besiddelse og udbredelse af seksuelt materiale af personer under 18 år, vi skærper det for trusler mod vidner med 50 pct., vi skærper det for trusler mod offentligt ansatte med 50 pct.
og for chikane mod personer under offentlig ansættelse, vi skærper straffen for vanvidskørsel med 33 pct., og vi skærper straffen for naturkriminalitet med 100 pct. osv. osv.
Stor tak til justitsministeren, og stor tak til regeringen; endelig sker der noget, men hold da op, hvor har den danske befolkning ventet længe på det her, og hvad så?
Har vi fængsledes pladser nok?
Ja, der ligger en konkret plan om at skaffe 2.000 pladser over tid, og det burde være nok efter alt, hvad vi kan finde her, og er det ikke pladser nok, skaffer vi nogle flere.
Det kan jeg garantere for.
Det var to forskellige ting.
Jeg kan kun sige om det første, om voldtægt, sige, at jo, vi skal have det belyst meget grundigt.
Vi havde, som jeg var inde på før, en eksperthøring, hvor det faktisk løb koldt ned ad ryggen på rigtig mange i Retsudvalget at høre anklageres, forsvareres, bistandsadvokaters beretning om samtykkeloven i nogle sammenhænge.
Så det har vi selvfølgelig en forpligtelse til at holde øje med.
Herudover har vi jo i Danmark et system, hvor vi har strafferammer.
Og åbner man for radioen, får man hurtigt at vide, at vedkommende, der nu er taget for en eller anden forbrydelse, sigtes efter en bestemmelse med en strafferamme på 6 år eller sådan noget.
Resultatet er jo så, at domstolene går ind og opererer med noget, der hedder normalstraffen, og det er så det, der ligger på de her niveauer.
Det er derfor, vi ændrer på normalstraffen.
Vi sender et signal til domstolene om, at det er et helt andet niveau, de skal fokusere på og gå efter nu.